RÅDETS AFGØRELSE

af 22. oktober 1999

om indgåelse af protokollen om særligt beskyttede områder og den biologiske mangfoldighed i Middelhavet samt om godkendelse af bilagene til den nævnte protokol (Barcelona-konventionen)

(1999/800/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, første punktum, og stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

1) Fællesskabet er kontraherende part i konventionen om beskyttelse af Middelhavet mod forurening(2), i det følgende benævnt "Barcelona-konventionen"; Fællesskabet har ligeledes indgået fire af de protokoller, der er vedtaget som led i Barcelona-konventionen, nemlig protokollen om forebyggelse af forurening af Middelhavet ved dumpning(3), protokollen om samarbejde om bekæmpelse af forurening med olie og andre skadelige stoffer(4), protokollen om landbaseret forurening(5) og protokollen om særligt beskyttede områder(6);

2) Kommissionen har på Fællesskabets vegne, i den af parterne i Barcelona-konventionen nedsatte arbejdsgruppe, deltaget i forhandlingerne om protokollen om særlig beskyttede områder og den biologiske mangfoldighed i Middelhavet; denne protokol skal, i overensstemmelse med samme protokols artikel 32, ved sin ikrafttræden erstatte den første udgave af protokollen om særligt beskyttede områder i Middelhavet;

3) Kommissionen undertegnede den 10. juni 1995, i Barcelona, den nye protokol om særligt beskyttede områder og den biologiske mangfoldighed i Middelhavet, i det følgende benævnt "protokollen";

4) ud over bestemmelserne om beskyttelse af områder af betydning for Middelhavet skal der i henhold til den nye udgave af protokollen udarbejdes lister over truede og sårbare arter og arter, hvis udnyttelse er reguleret (bilag til protokollen);

5) i medfør af slutakten fra de befuldmægtigedes konference (Barcelona, den 9. og 10. juni 1995), hvor protokollen blev vedtaget og undertegnet, skulle bilagene til protokollen vedtages på et senere møde for de befuldmægtigede;

6) bilagene blev vedtaget på de befuldmægtigedes konference i Monaco den 24. november 1996 efter afholdelsen af et ekspertmøde den 23. november 1996 bilagene var åbne for undertegnelse på denne konference; Kommissionen var ikke bemyndiget til at repræsentere Fællesskabet;

7) de i Middelhavsområdet beliggende medlemsstater, der er kontraherende parter i Barcelona-konventionen og i protokollerne hertil, var til stede på de befuldmægtigedes konference og undertegnede bilagene; de erklærede dog i slutakten fra konferencen, at de med hensyn til de aspekter ved bilagene, der henhører under Fællesskabets beføjelser, kun ville træffe de eventuelle fornødne foranstaltninger, hvis Fællesskabet tilsluttede sig de nævnte bilag;

8) i medfør af traktatens artikel 174 bidrager Fællesskabets politik på miljøområdet bl.a. til bevarelse, beskyttelse og forbedring af miljøkvaliteten og til fremme på internationalt plan for foranstaltninger til løsning af de regionale og globale miljøproblemer;

9) protokollen og bilagene hertil dækker Fællesskabets beføjelser på miljøområdet (direktiv 79/409/EØF om beskyttelse af vilde fugle(7) og direktiv 92/43/EØF om beskyttelse af naturtyper samt vilde dyr og planter(8)) og omfatter arter, hvis udnyttelse er reguleret som led i den fælles fiskeripolitik; Fællesskabet sørger i denne forbindelse for, at indgåelsen af disse internationale aftaler ikke er i strid med eller ændrer anvendelsesområdet for den gældende fællesskabsret -

TRUFFET FØLGENDE AFGØRELSE:

Artikel 1

1. Protokollen om særligt beskyttede områder og den biologiske mangfoldighed i Middelhavet og bilagene hertil godkendes på Fællesskabets vegne.

2. Teksten til protokollen og til bilagene hertil er knyttet til denne afgørelse.

Artikel 2

1. Rådets formand deponerer på Fællesskabets vegne instrumentet for indgåelse af protokollen om særligt beskyttede områder og den biologiske mangfoldighed i Middelhavet hos depositaren, i overensstemmelse med protokollens artikel 30(9).

2. Rådets formand meddeler på Fællesskabets vegne godkendelsen af bilagene til protokollen om særligt beskyttede områder og den biologiske mangfoldighed i Middelhavet, i overensstemmelse med artikel 16 i konventionen om beskyttelse af Middelhavet mod forurening(10). Fællesskabets godkendelse ledsages af følgende erklæring: "Fællesskabet deltager i gennemførelsen af bilagenes bestemmelser gennem oprettelse af Natura-2000-nettet".

Artikel 3

Denne afgørelse offentliggøres i De Europæiske Fællesskabers Tidende.

Den har virkning fra dagen for vedtagelsen.

Udfærdiget i Luxembourg, den 22. oktober 1999.

På Rådets vegne

S. MÖNKÄRE

Formand

(1) EFT C 219 af 30.7.1999, s. 186.

(2) Afgørelse 77/585/EØF (EFT L 240 af 19.9.1977, s. 1).

(3) Afgørelse 77/585/EØF (EFT L 240 af 19.9.1977, s. 1).

(4) Afgørelse 81/420/EØF (EFT L 162 af 19.6.1981, s. 4).

(5) Afgørelse 83/101/EØF (EFT L 67 af 12.3.1983, s. 1).

(6) Afgørelse 84/132/EØF (EFT L 68 af 10.3.1984, s. 36).

(7) EFT L 103 af 25.4.1979, s. 1. Direktivet er senest ændret ved direktiv 97/49/EF (EFT L 223 af 13.8.1997, s. 9).

(8) EFT L 206 af 22.7.1992, s. 7. Direktivet er senest ændret ved direktiv 97/62/EF (EFT L 305 af 8.11.1997, s. 42).

(9) Ikrafttrædelsesdatoen for protokollen om særligt beskyttede områder og den biologiske mangfoldighed i Middelhavet offentliggøres i De Europæiske Fællesskabers Tidende på foranledning af Generalsekretariatet for Rådet for Den Europæiske Union.

(10) Ikrafttrædelsesdatoen for bilagene til protokollen om særligt beskyttede områder og den biologisk mangfoldighed i Middelhavet offentliggøres i De Europæiske Fællesskabers Tidende på foranledning af Generalsekretariatet for Rådet for Den Europæiske Union.